SC ลุ้นยอดขายปีนี้ทะลุเป้า1.3 หมื่นลบ.มองราคาหุ้นเริ่มฟื้นแนะซื้อเป้า 3.53 บ.
SC โบรกฯได้รับข้อมูลใหม่ว่ายอดขาย (Presales) ล่าสุด ก.ค.-ส.ค.58 เป็น 1,630 ล้านบาท แบ่งสัดส่วนเป็นแนวราบ 88% และคอนโด 12% จึงเป็นที่น่าสนใจว่าปีนี้จะบรรลุเป้าการขายที่ตั้งไว้ปีนี้ที่ 13,000 ล้านบาท ได้หรือไม่ เพราะหากทำได้จะเติบโตกว่าปี 57 ซึ่งเป็นเพียง 8.5 พันล้านบาทมาก คงคำแนะนำ ซื้อ แม้ราคาหุ้นได้มีการฟื้นตัวบ้าง แต่ P/E ปี 58 และ 59 ยังอยู่ในระดับต่ำเพียง 7.7 และ 6.9 เท่า ตามลำดับ
21 ก.ย. 2558

บล.ดีบีเอสฯ ระบุในบทวิเคราะห์ (21 ก.ย.) ว่า บริษัท เอสซี แอสเสท คอร์ปอเรชั่น จำกัด (มหาชน) หรือ SC เพิ่งได้รับข้อมูลใหม่จาก SC ว่ายอดขาย (Presales) ล่าสุด ก.ค.-ส.ค.58 เป็น 1,630 ล้านบาท แบ่งสัดส่วนเป็นแนวราบ 88% และคอนโด 12% จึงเป็นที่น่าสนใจว่าปีนี้จะบรรลุเป้าการขายที่ตั้งไว้ปีนี้ที่ 13,000 ล้านบาท ได้หรือไม่ เพราะหากทำได้จะเติบโตกว่าปี 57 ซึ่งเป็นเพียง 8.5 พันล้านบาทมาก
ผลกระทบ: โอกาสที่จะบรรลุเป้าการขายยังอยู่ในวิสัยที่พอจะทำได้ เพราะยอดขายในรอบครึ่งแรกปี 58 เป็น 5,900 ล้านบาท แสดงว่ายอดขายสะสมต้นปี-ส.ค.58 เป็น 7,530 ล้านบาท คิดเป็นสัดส่วน 58% จากเป้าขาย หากใช้สถิติค่าเฉลี่ยยอดขายจาก ก.ค.-ส.ค.58 ต่อสัปดาห์ พบว่าแนวราบเป็น 180 ล้านบาท และคอนโด 24 ล้านบาท แสดงว่าในช่วงเวลาที่เหลืออีก 4 เดือนหรือ 16 สัปดาห์จะทำยอดขายแนวราบและคอนโดได้เพิ่มอีก 2,880 และ 384 ล้านบาท ตามลำดับ ก็ยังขาดยอดขายอีก 2,206 ล้านบาท จึงจะบรรลุเป้าขายปีนี้ ขณะที่ไตรมาส 4/58 จะเปิดขายคอนโดใหม่อีก 2 แห่ง มูลค่าขายรวม 4,800 ล้านบาท ก็แสดงว่าควรจะขายคอนโดได้เฉลี่ย 46%
แต่ในทางปฏิบัติจะมีตัวช่วยคือ ปกติยอดขายในไตรมาส 4 จะอยู่ในเกณฑ์ดีเป็นพิเศษ เพราะผู้ซื้อคาดว่าจะมีโบนัสปลายปีมาจับจ่ายใช้สอย รวมทั้งในงวดไตรมาส 3/58 นี้ก็จะมีการเปิดขายแนวราบใหม่ 3 โครงการ มูลค่าขายรวม 4 พันล้านบาท จึงสามารถมาช่วยเพิ่มยอดขายแนวราบในไตรมาส 4/58 ได้อีก เทียบกับครึ่งแรกปี 58 มีการเปิดขายโครงการใหม่เพียง 2 โครงการ เป็นแนวราบและคอนโดอย่างละ 1 โครงการ
คงคำแนะนำ ซื้อ แม้ราคาหุ้นได้มีการฟื้นตัวบ้าง แต่ P/E ปี 58 และ 59 ยังอยู่ในระดับต่ำเพียง 7.7 และ 6.9 เท่า ตามลำดับ ขณะที่คาดการณ์อัตราการเติบโตกำไรหลักปีนี้และปีหน้าอยู่ในเกณฑ์น่าพอใจเป็น 10% และ 12% เทียบช่วงเดียวกันของปีก่อน
อีกทั้งอัตราผลตอบแทนปันผลปีนี้และปีหน้าอยู่ในเกณฑ์ดีเป็น 5.2% และ 5.8% ตามลำดับ โดยปี 57 ไม่มีการจ่ายปันผลระหว่างกาลแต่อย่างใด จึงจะได้ปันผลปลายปีเต็มๆ สำหรับกำไรรายไตรมาสที่จะดีที่สุดในรอบปีนี้จะอยู่ที่ไตรมาส 3/58 หรือไตรมาส 4/58
 ด้านยอดขายรอโอน (Backlog) ณ สิ้นครึ่งแรกปี 58 เป็นการรับประกันรายได้ปีนี้และปีหน้าในอัตรา 62% และ 35% ตามลำดับ ถือว่ามั่นคงพอควร ราคาพื้นฐานประเมินไว้ที่ 3.53 บาท ด้วย P/E ปี 58 ที่ 9 เท่า ราคาปิดมีส่วนเพิ่มได้อีก 17% ก็ถือว่ายังน่าสนใจ